DA Den Europæiske Unions Tidende C 353/18

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 353/09

Denne offentliggørelse giver ret til at gøre indsigelse i henhold til artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»CARNE DE BRAVO DO RIBATEJO«

EF-Nr.: PT-PDO-0005-0789-08.10.2009

BGB ( ) BOB ( X )

1. Navn:

»Carne de Bravo do Ribatejo«

2. Medlemsstat eller tredjeland:

Portugal

3. Beskrivelse af landbrugsproduktet eller fødevaren:

3.1. Varetype:

Kategori 1.1 — Kød (og slagteaffald), fersk

3.2. Beskrivelse af produktet med betegnelsen i punkt 1:

Kød hidrørende fra udskårne slagtekroppe af kvæg af racen Brava de Lide. Der kan være tale om kølede halve slagtekroppe eller fjerdinger (forfjerdinger og bagfjerdinger), stykker af »Carne de Bravo do Ribatejo«, vakuumpakket eller pakket på anden egnet vis, kølede eller frosne ved hurtigfrysning, som ikke beskadiger muskelmassen og garanterer produktets mørhed og ernæringsmæssige værdi — samtidigt med at kødets egenskaber bevares.

Den beskyttede betegnelse »Carne de Bravo do Ribatejo« kan angives ved mærkning, enten i salgsbetegnelsen eller på listen over ingredienser, hvis dette produkt udgør mellem 95 og 100 % af færdigvaren (jf. direktiv 2000/13/EF om mærkning).

I forbindelse med transport og salg er slagtekroppe, fjerdinger, kødstykker, dele af kødstykker og skiver — ud over mærkningen — desuden altid ledsaget af oprindelsescertifikatet, der er udstedt af certificeringsorganet, og som godtgør, at produktet opfylder alle særlige krav i varespecifikationen.

Slagtetidspunkt og vægt af slagtekroppe:

Slagtetidspunkt Slagtet vægt Carne de Novilha Brava de Lide mellem 18 og 30 måneder mellem 100 og 200 kg Carne de Novilho Bravo de Lide mellem 18 og 30 måneder mellem 150 og 250 kg Carne de Vaca Brava de Lide mellem 31 og 60 måneder mellem 100 og 250 kg Carne de Toiro Bravo de Lide mellem 31 og 60 måneder under 200 kg

Klassificeringen af slagtekroppe foretages i overensstemmelse med SEUROP-klassificeringen og ud fra parametre for slagtekroppens bygning og fedtlaget. Der anvendes følgende klassificering:

Carne de Novilha Brava de Lide: slagtekroppe på 100-200 kg af hundyr, der slagtes, når de er mellem 18 og 30 måneder. Slagtekroppene falder inden for kategorierne E, U, R, O og P i SEUROP-handelsklasseskemaet. Fedtningsgraden ligger inden for klasse 2, 3 og 4 i samme skema.

Carne de Novilho Bravo de Lide: slagtekroppe på 150-250 kg af handyr, der slagtes, når de er mellem 18 og 30 måneder. Slagtekroppene falder inden for kategorierne E, U, R, og O i SEUROP-handelsklasseskemaet. Fedtningsgraden ligger inden for klasse 2, 3 og 4 i samme skema.

Carne de Vaca Brava de Lide: slagtekroppe på 100-250 kg af hundyr, der slagtes, når de er mellem 31 og 60 måneder. Slagtekroppene falder inden for kategorierne E, U, R, O og P i SEUROP-handelsklasseskemaet. Fedtningsgraden ligger inden for klasse 2, 3 og 4 i samme skema.

Carne de Toiro Bravo de Lide: slagtekroppe på mindst 200 kg af handyr, der slagtes, når de er mellem 31 og 60 måneder. Slagtekroppene falder inden for kategorierne E, U, R og O i SEUROP-handelsklasseskemaet. Fedtningsgraden ligger inden for klasse 2, 3 og 4 i samme skema.

Det skal understreges, at på grund af de særlige karakteristika og det traditionelle opdræt for racen Brava de Lide, navnlig for så vidt angår køn, slagtetidspunkt og -vægt, er klassificeringen i P-kategorien i SEUROP-handelsklasseskemaet berettiget — men kun for »Novilha« og »Vaca« (se pkt. 5.3. i nærværende dokument).

Fedtkarakteristika: fast og ikke »fugtigt«, hvidt til gulligt, skinnende, fin tekstur, saftigt og aromatisk med behagelig smag, ensartet og høj kvalitet. Det intramuskulære fedt er meget karakteristisk for disse slagtekroppe og optræder generelt som fedtmarmorering (meget fine fedtfibre i kødet), hvilket bidrager til kødets saftighed, fasthed og smag.

Organoleptiske egenskaber: af natur mørt, fast, med begrænset intramuskulær fedtmarmorering, stor grad af saftighed og blød tekstur.

Der er tale om følgende organoleptiske egenskaber:

Farve: skinnende mørk kirsebærfarve

pH: under 6.

Konsistens/tekstur: blødt, fast, saftigt og mørt.

Smag og aroma: meget behagelig, typisk og kraftig smag af oksekød.

Lagring i kølerum inden opskæring: op til 7 °C i en periode på mindst 12 timer ved en relativ fugtighed på mellem 85 og 90 % indtil videre ekspedition

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

Opfodringen, som altid finder sted inden for det afgrænsede geografiske område, omfatter foderstoffer, græsning og halm og kornrester (yderavner og inderavner sammenblandet med kerner). Hvis der om vinteren og om sommeren ikke er tilstrækkelige græsningsmuligheder for dyrene, anvendes der konserveret foder (hø og/eller ensilage) fra det afgrænsede geografiske område. Der kan også anvendes kosttilskud (koncentrater af naturfrø i form af kager eller granulat), der er sammensat til formålet, og som kan hidrøre fra regionen eller komme udefra. Disse fodertilskud udgør 1-2 kg pr. dag for kvæget og overstiger aldrig 2 % af dyrenes levende vægt.

3.5. Specifikke etaper af produktionen, som skal finde sted i det afgrænsede geografiske område:

Fødsel, opdræt og slagtning.

Dyr af racen Brava de Lide er rolige og medgørlige dyr, når de befinder sig i deres vante omgivelser.

Hvad angår transportbetingelserne for dyr af Brava de Lide-racen, skal de gældende regler for transport og slagtning af dyr følges.

Dyr af denne race skal slagtes samme dag som de ankommer til slagteriet, uafhængigt af hvilken dag i løbet af året det sker.

Slagtningen finder kun sted i slagterier, der er godkendt af EU, og som er beliggende inden for det afgrænsede geografiske område.

3.6. Særlige regler vedrørende udskæring, rivning eller emballering osv.:

Udskæring, tilberedelse og emballering

Under hensyn til de særlige etologiske faktorer for disse dyr og den skadelige indvirkning af stress på slagtekroppenes kvalitet er det nødvendigt med særlig knowhow for at vurdere, om slagtekroppene er egnede til udskæring, tilberedning og opskæring i skiver.

For at undgå enhver form for mikrobiologiske risici emballeres de stykker, der er udskåret, skåret i skiver eller tilberedt, med det samme.

3.7. Specifikke mærkningsregler:

Under hensyntagen til kravene i lovgivningen, men uafhængigt af den måde, produktet præsenteres på ved salg, skal mærkningen altid omfatte følgende elementer:

»Carne de Bravo do Ribatejo — Denominação de Origem Protegida« (suppleret med EU-logoet)

Logoet for »Carne de Bravo do Ribatejo«

Angivelse af producent eller sammenslutning af producenter, som forhandler produktet

Certificerings- eller overensstemmelsesmærke

Salgsbetegnelsen — »Carne de Bravo do Ribatejo DOP« — kan ikke suppleres med andre angivelser, herunder mærker for distributører eller andet.

Virksomhedsnavn og adresse for producenten eller sammenslutningen af producenter, som forhandler produktet kan i intet tilfælde erstattes af navnet på en anden enhed — heller ikke selv om sidstnævnte overtager ansvaret for produktet eller varetager forhandling af det.

4. Præcis afgrænsning af det geografiske område:

Alle kommuner i distrikterne Beja, Évora, Portalegre, Santarém og kommunerne Alcácer do Sal, Alcochete, Grândola, Montijo, Palmela, Santiago do Cacém og Sines i distriktet Setúbal, kommunerne Alenquer, Arruda dos Vinhos, Azambuja og Vila Franca de Xira i Lisboa distrikt, kommunen Idanha-a-Nova i distriktet Castelo Branco samt sognet Arazede i kommunen Montemor-o-Velho i Coimbra-distriktet.

5. Tilknytning til det geografiske område:

5.1. Det geografiske områdes egenart:

Der er en sammenhæng mellem opdrættet af racen Brava de Lide, det geografiske område og den måde, disse dyr trives på i bedrifterne i det afgrænsede geografiske område. Opdrættet af kvæg af racen Brava de Lide er nært forbundet med og afhængigt af de egetræsbevoksninger med steneg, korkeg og stilkeg, de naturlige græsningsarealer og den vilde vegetation og de xerofytter, der forekommer sammen med denne træflora, som er almindelig i det afgrænsede geografiske område. Den lokale træ- og buskflora er desuden vigtig for opdrættet af disse dyr, fordi den gør det muligt for dem at isolere sig i forhold til mennesket og »civilisationen« og giver ly for uvejr. Der er således tale om produktionsfaktorer, der er karakteristiske og udbredte i denne region, og som har afgørende betydning for opdrættet af denne race.

Området er i høj grad præget af arealer med steneg, korkeg og stilkeg, af naturlige græsningsarealer og vild xerofil vegetation, som optræder sammen med denne træflora. Eksempler på denne vilde vegetation er gyvel, cistus, lyng og tidsel, som udgør en meget vigtig del af føden for disse dyr, specielt om vinteren. Regionen har et særligt økosystem (store temperaturudsving i løbet af året med meget varme og tørre somre og meget kolde vintre). Det kræver særlig knowhow at føre dyr af denne race rundt i terrænet, og på grund af deres store styrke gøres det nødvendigvis til hest. Et andet karakteristisk træ ved opdrættet er, at der foretages græsningsskifte mellem ekstensive landbrug i det afgrænsede geografiske område, hvilket sikrer adgang til de bedste græsningsarealer og optimal trivsel for dyrene.

Opdrættet af dyr af racen Brava de Lide følges individuelt i de enkelte bedrifter i overensstemmelse med produktionskontrollen, der omfatter følgende elementer:

1) stambog for racen Brava de Lide Português

2) opdræt i »lige linje«

3) fysisk adskillelse af dyr af racen Brava de Lide og andet kvæg

4) individuel identifikation af dyrene, opadgående og nedadgående stamtavle og morfologiske og funktionelle træk i overensstemmelse med stambogen for racen Brava de Lide

5) et særligt produktionssystem, som er enestående og kun anvendes for denne race, samt

6) anvendelse af et kontrolsystem, som producenterne selv står for, og som muliggør fuld sporbarhed: fra opdræt i bedriften af det enkelte dyr til de enkelte kødstykker og emballager med forarbejdede produkter og tilbage fra det færdige produkt til landbrugsbedriften.

5.2. Produktets egenart:

Kød af racen Bravo do Ribatejo har en karakteristisk mørk kirsebærrød og skinnende farve, det er blødt, fast, saftigt og nemt at tygge. Kødet, som har en kraftig og vedvarende smag, har sin egen karakteristiske muskelfedtmarmorering, som bidrager til saftigheden, smagen og mørheden.

5.3. Sammenhæng mellem det geografiske område og kvaliteten eller produktets egenskaber (for BOB), eller en specifik kvalitet, ry eller en anden egenskab ved produktet (for BGB):

Årsagen til, at kød af racen Bravo do Ribatejo har de særlige karakteristika, skal findes i: a) de jordbunds- og klimaforhold, der er gældende i det område, hvor dyrene fødes, b) racens morfologiske og funktionelle træk og c) den form for opdræt, der anvendes på disse dyr. Der knytter sig flere specifikke faktorer til opdrættet af dette kvæg:

— Oprindelsen til racen Brava de Lide, som tidligere blev kaldt »Ribatejana« på grund af dens tilhørsforhold til regionen Ribatejo, skal findes hos det vilde kvæg, som efter alt at dømme altid har været at finde i dalene og de uopdyrkede områder omkring Tejo-floden og Sado-floden

— Racen Brava de Lide er en lokal race, som hører hjemme i vådområderne omkring floderne Tejo og Mondego

— Opdrættet af kvæg af racen Brava de Lide går tilbage til 1840, hvor man for første gang begyndte at opdrætte vildtlevende kvæg i Portugal. Til det formål anvendtes køer af portugisisk oprindelse, der var opkøbt hos markisen af Vagos, og avlsdyr med samme oprindelse (Assunção, 1988)

— Dyrene føres jævnligt rundt over mange kilometer på bedrifternes jorder for at kunne græsse, og de flyttes fra et område til et andet. Det gøres bl.a. fra hesteryg og under anvendelse af »cabrestos« — køer med et godt temperament, der er nemme at føre rundt

— Tidligere tilbragte dyrene vinteren i bedrifterne i Alentejo, og om foråret blev de flyttet til Ribatejo, til markerne ved Golegã

— Opdrættet af vildt kvæg i Ribatejo, Alentejo og visse områder i Beira var i sin tid forbundet med behovet for at have arbejdsdyr, idet dette kvæg var yderst velegnet til markarbejde på grund af dets fysiske kvaliteter og dets temperament. Det er fine dyr, der bevæger sig godt, og de er stærke

— Dette kvæg, som er mere nøjsomt og rustikt end noget andet kvæg, havde meget stor betydning, fordi jorden var vanskelig at dyrke i Ribatejo og Alentejo

— Disse dyr, som kunne modstå ugunstige klimatiske forhold, levede både før og efter, at de var blevet gjort til husdyr, til stadighed i flokke.

— Dyrene af denne race er normalt rolige og medgørlige. Det er årsagen til, at man normalt placerer drikketrug og fodertrug et godt stykke fra hinanden, således at man tvinger dyrene til at bevæge sig. Det er vigtigt for deres fysiske form og er med til at give kødet dets særlige karakteristika. I bedrifterne er det desuden almindeligt, at man tvinger dyrene til at gå en time hver dag.

Landbrugsbedriftens størrelse er en afgørende faktor i forbindelse med denne produktionsform og opdrættet af denne kvægrace, da det kun er på temmelig store bedrifter, at disse stærke dyr kan få den nødvendige motion.

Opdrættet af kvæg af racen Brava de Lide er nært forbundet med og afhængigt af de egetræsbevoksninger med steneg, korkeg og stilkeg, naturlige græsningsarealer, vild vegetation og de xerofytter, der forekommer sammen med denne træflora. Eksempler på denne vilde vegetation er gyvel, cistus, lyng og tidsel, som udgør en meget vigtig del af føden for disse dyr, specielt om vinteren.

Dyr af racen Brava de Lide indgår altid i et ekstensivt opdræt med en populationstæthed på under 1,4 storkreatur pr. ha. i det afgrænsede geografiske område, der er præget af bedrifter med store jordtilliggender, specifikke jordbunds- og klimaforhold, som muliggør det særlige opdræt af racen med naturligt foder og flytning af dyrene mellem Ribatejo og Alentejo.

En af de vigtigste faktorer, som gør det muligt at fremstille dette helt specielle kød, er uden tvivl foderet, som omfatter modermælken, og den føde, kvæget finder på de naturlige græsningsarealer og i underskoven ved egetræsbevoksninger med steneg, korkeg og stilkeg, som findes i hele det afgrænsede geografiske område i varierende omfang.

Opdrættet af kvæg af racen Brava de Lide er nært forbundet med denne region. Det bevidnes dels af, at dette opdræt, som går meget langt tilbage i tiden, altid har været præget af de samme traditioner, dels af, at kødet af Bravo do Ribatejo er en af de traditionelle spiser i regionen.

»Carne de Bravo do Ribatejo« er en velkendt gastronomisk faktor i Ribatejo i kraft af specialiteter som »cozido de carnes bravas«, »rabinhos de toiro bravo« og »espetadinhas de carnes bravas«.

»Carne de Bravo do Ribatejo« anvendes til at lave meget forskelligartede regionale retter og vedbliver at være et højt skattet og eftertragtet produkt, som er meget efterspurgt af forbrugere i og uden for regionen.

Den gastronomiske sammenslutning Confraria Gastronómica do Toiro Bravo er med til at udbrede kendskabet til de ældgamle kulinariske traditioner, der stammer fra grækerne og romerne o.a., og som fæstede rod i Ribatejo og er en del af regionens kulturarv.

Alle disse faktorer bidrager tilsammen til at give dette kød sin særlige kvalitet: den typiske kødfarve og fedtmarmoreringen i kødet, som man kan observere i kødstykker fra dyr af racen Brava de Lide, fastheden, saftigheden og den fine tekstur.

Henvisning til offentliggørelsen af specifikationen:

(Artikel 5, stk. 7, i forordning (EF) nr. 510/2006)

http://www.gpp.pt/Valor/doc/CE_Carne_Bravo_Ribatejo.pdf

(1) EUT L 93 af 31.3.2006, s. 12.